Euroopa Liidu Teataja L 322 , 12/12/1996 Lk 0005 - 0006



Ühismeede, 29. november 1996, mille nõukogu on vastu võtnud Euroopa Liidu lepingu artikli K.3 alusel uimastite keemilise koostise iseloomustamisega seotud teabe vahetuse kohta, et tõhustada liikmesriikidevahelist koostööd ebaseadusliku uimastiäri vastases võitluses (96/699/JSK) EUROOPA LIIDU NÕUKOGU, võttes arvesse Euroopa Liidu lepingut, eriti selle artikli K.3 lõike 2 punkti b, võttes arvesse Iirimaa algatust, meenutades Euroopa Ülemkogu 15.–16. detsembri 1995. aasta Madridi kohtumisel heaks kiidetud uimastiekspertide aruannet, eelkõige seal esitatud ettepanekut uimastite keemilise koostise iseloomustamisega seotud tegevuse kohta, pidades silmas Dublinis 30. juulil 1996. aastal uimastite keemilise koostise iseloomustamist käsitleval seminaril tehtud järeldusi, mis hõlmavad enamike konfiskeeritud uimastitest võetud proovides sisalduvate komponentide kvalitatiivset ja kvantitatiivset määramist, arvestades, et ebaseadusliku uimastitootmise ja -valmistamise suundumuste väljaselgitamine ning kontrollitavate uimastite tarnimise marsruutide kaardistamine on liikmesriikide ühine huvi; arvestades, et samamoodi on ühine huvi täiustada teavet ebaseadusliku uimastiäri allikate ja marsruutide kohta, et tagada õiguskaitse; arvestades, et kõnealustes ühistes huvides on varustada liikmesriikide kohtuasutusi võimalikult suure hulga uimastite konfiskeerimist käsitleva tõendusmaterjaliga; pidades silmas, et liikmesriikide kriminalistikalaborid on saavutanud eripädevuse, -oskused ja -teadmised uimastite keemilise koostise iseloomustamise alal, millest saavad märkimisväärset kasu üksikute liikmesriikide õiguskaitseorganid võitluses ebaseadusliku uimastitootmise ja -äriga; pidades silmas, et kõnealuse teabe jagamine aitaks oluliselt kaasa Euroopa Liidu jõupingutustele ebaseadusliku uimastitootmise ja -äri vastases võitluses; pidades silmas, et Europoli uimastiüksusel on saavutanud eripädevuse konfiskeeritud uimastite välisomaduste iseloomustamise alal; arvestades, et käesoleva ühismeetmega ettenähtud teabe jagamisega ei kavatseta asendada ega kahjustada kahe- või mitmepoolseid uimastite keemilise koostise iseloomustamist käsitlevaid kokkuleppeid, samuti ei nõuta uute struktuuride loomist nõukogus; tunnustades liikmesriikide kriminalistikalaborite vahelisest koostööst saadavat kasu, ON VASTU VÕTNUD KÄESOLEVA ÜHISMEETME: Artikkel 1 Käesoleva ühismeetme eesmärk on luua ühtsem süsteem uimastite iseloomustamise tulemuste edastamiseks ja levitamiseks liikmesriikides. Sellega nähakse ette vahetada teavet kokaiini, heroiini, LSD, amfetamiinide ja nende ecstasy-laadsete derivaatide MDA, MDMA ja MDEA ning liikmesriikide poolt asjakohaseks peetavate muude uimastite või psühhotroopsete ainete keemilise koostise iseloomustamise kohta. Artikkel 2 Europoli uimastiüksus määratakse asutuseks, kellele liikmesriigid edastavad keemilise koostise iseloomustamisega seotud teabe. Artikkel 3 Europoli uimastiüksusele esitatakse teave järgmises vormis: i) tablettide kujul olevate uimastite analüüs: a) proovi füüsikalised omadused, s.o suurus, kaal, värv; b) kujundus ja märgistused, s.o logo liik ja asukoht; c) proovist leitud põhiuimasti liik ja kogus; d) kõikide muude analüüsimisel tuvastatud koostisainete liik ja kogus; e) proovi pilt; f) juhtumi registreerimis(identifitseerimis)number; ii) muul kui tablettide kujul olevate uimastite analüüs: a) proovist leitud põhiuimasti liik ja kogus; b) kõikide muude analüüsimisel tuvastatud koostisainete liik ja kogus; c) juhtumi registreerimis(identifitseerimis)number. Artikkel 4 Europoli uimastiüksus edastab kõikidele liikmesriikidele artikli 3 kohaselt esitatud teabe. Artikkel 5 Käesolev ühismeede jõustub selle vastuvõtmise päeval. Artikkel 6 Käesolev ühismeede avaldatakse Euroopa Ühenduste Teatajas. Brüssel, 29. november 1996 Nõukogu nimel eesistuja N. Owen --------------------------------------------------